Διεθνής Βιβλιοθήκη Νεότητας του Μονάχου

Η Διεθνής Βιβλιοθήκη Νεότητας (γερμανικά: Internationale Jugendbibliothek) είναι η μεγαλύτερη βιβλιοθήκη παιδικής και νεανικής λογοτεχνίας στον κόσμο, η οποία βρίσκεται στο Μόναχο της Γερμανίας. Ιδρύθηκε το 1949 από τη Γερμανίδα δημοσιογράφο, συγγραφέα και μεταφράστρια Γέλα Λέπμαν κι έχει εξελιχθεί σε ένα διεθνώς αναγνωρισμένο κέντρο για την παιδική και νεανική λογοτεχνία. Στεγάζεται στο Κάστρο Μπλούτενμπουργκ και διαθέτει μια συλλογή από περίπου 675.000 παιδικά και νεανικά βιβλία των τελευταίων 6 αιώνων σε περισσότερες από 250 γλώσσες.

Το έργο της βιβλιοθήκης καθοδηγείται από την πεποίθηση ότι τα βιβλία για παιδιά και νέους αποτελούν ουσιαστικό μέρος της πολιτιστικής ζωής μιας κοινωνίας και μιας χώρας. Αποστολή της βιβλιοθήκης είναι η διατήρηση της πολιτιστικής πολυμορφίας όπως αυτή εκφράζεται στην παγκόσμια παιδική και νεανική λογοτεχνία, μέσω συλλογής, καταλογογράφησης και προσπαθειών προβολής. .

Κεντρικό καθήκον της βιβλιοθήκης είναι η προώθηση της παγκόσμιας παιδικής και νεανικής λογοτεχνίας υψηλής αισθητικής και λογοτεχνικής αξίας, μέσω ενός ετήσιου προγράμματος εκθέσεων, αναγνώσεων βιβλίων, εργαστηρίων, πάνελ, παρουσιάσεων, συνεδρίων και ενός διεθνούς φεστιβάλ λογοτεχνίας, του White Ravens Festival, κάθε δύο χρόνια.

Κάθε χρόνο, η βιβλιοθήκη λαμβάνει μεγάλο αριθμό δωρεών βιβλίων από εκδοτικούς οίκους, ιδρύματα, οργανισμούς, λογοτεχνικά πρακτορεία, συγγραφείς και εικονογράφους από όλο τον κόσμο. Από το 1993 και κάθε χρόνο, ειδικοί συνεργάτες της Βιβλιοθήκης επιλέγουν από αυτά τα βιβλία εκείνα που θα ήθελαν να προτείνουν στο διεθνές κοινό, μέσω της λίστας «The White Ravens». Τα βιβλία επιλέγονται με βάση τη λογοτεχνική και καλλιτεχνική τους αξία, το παγκόσμιο ενδιαφέρον για τα θέματα που πραγματεύονται ή την καινοτομία στην προσέγγιση και τον σχεδιασμό τους.

Ο δημοσιευμένος κατάλογος «The White Ravens» περιλαμβάνει ετησίως σύντομους σχολιασμούς 200 αξιόλογων βιβλίων για παιδιά και νέους από περισσότερες από 50 χώρες και σε σχεδόν 40 γλώσσες.

 Παραπομπές 

Κατηγορία:Βιβλιοθήκες στη Γερμανία